Iltewa Bel , tgħawweġ Nebu! Saru xbihathom tagħbija għall-bhejjem, tagħbija għad-dbejjeb; tagħbijietkom tagħbija għall-bhejjem mifnija. Tgħawġu u ltwew flimkien, ma jifilħux isalvaw lil min iġorrhom; u huma nfushom imorru fil-jasar. Isimgħuni, dar Ġakobb, u l-fdal kollu ta' dar Iżrael; ġarrejtkom sa mit-twelid, erfajtkom sa mill-ġuf. Sa xjuħitkom jien dejjem hu, sa meta jibjad xagħarkom nibqa' nġorrkom. Jiena għamiltkom u jien nitgħabba bikom; u jien inġorrkom u nsalvakom. Ma' min se xxebbhuni u ddaqqsuni, tqabbluni bħallikieku ndaqs? Dawk li joħorġu d-deheb mill-ħorġa u jiżnu l-fidda bil-miżien, jikru l-arġentier biex jagħmilhielhom alla, li mbagħad quddiemu jmilu u jqimuh wiċċhom mal-art! Jerfgħuh fuq l-ispallejn u jġorruh, u jqegħduh f'postu u jibqa' hemm, u minn postu ma jiċċaqlaqx. Jekk xi ħadd isejjaħlu, ma jweġibx, u minn hemmu ma jeħilsux. Ftakru f'dan u kunu rġiel; aħsbu fih, ja midinbin. Ftakru fl-ibgħad żminijiet, għax jien hu Alla, u ħadd ħliefi m'hemm. Jien Alla u m'hemm ħadd bħali. Sa mill-bidu ngħarraf it-tmiem, u sa minn qabel dak li ma seħħx, u ngħid: 'Il-ħsieb tiegħi għad iseħħ, u nagħmel kulma rrid: insejjaħ tajra tal-priża mil-Lvant, mill-art imbiegħda l-bniedem li jtemm ħsiebi. Hekk tkellimt u hekk nagħmel; hekk iddeċidejt, u nagħmel hekk. Isimgħuni intom ta' qalb iebsa, intom l-imbegħdin mis-sewwa Inqarreb il-ġustizzja tiegħi: mhijiex fil-bogħod, u s-salvazzjoni tiegħi ma tiddawwarx. U nqiegħed is-salvazzjoni f'Sijon għal Iżrael, il-foħrija tiegħi."